
    AUREANA DO SIL


    As areas de ouro, aureana do Sil,


    son as bágoas acedas que me fas chorar ti.


    Se queres ouro fino, aureana do Sil,


    abre o meu corazón, tés de atopalo alí.


    Ramón Cabanillas


    Pequeno e vello, ti, Montefurado,


    evocas a túa vida extraordinaria,


    metade real, metade lexendaria:


    tes por ollos ao monte taladrado!


    [...]


    Pese á fatalidade, malia aos anos,


    á vulgaridade xorda e á tristeza:


    aínda tes en pé os túneles romanos!


    Manuel María

  


  
    I

    As aureanas do Sil


    Cando Navia percibiu a pedra dourada que relucía entre as areas da batea deixou escapar un berro de ledicia. Ergueuse lixeira, exhibindo na palma da man o trofeo conquistado.


    —Unha pebida! Mirade como brilla!


    —Que fermosa! —exclamou Alda, pasando o dedo sobre a superficie lisa e fría da pedra—. E que grande é!


    —A primeira que consigo —engadiu Navia, orgullosa, facéndoa xirar entre os dedos.


    A rapaza depositouna no cesto no que xa se amoreaban outros pelouros, uns pequenos coma chícharos e outros tan grandes coma abelás.


    —A sorte da principiante —dixo Arausa cun sorriso.


    —Pois a próxima aínda ha de ser meirande —repuxo a filla, ao tem­po que collía o rodo e escavaba entre os lodos que a corrente depositara no meandro. Botou unha presada na batea, anicouse e afundiuna ata que a auga cubriu a terra escura mesturada cos limos e as gravas, e comezou a axitala con movementos oscilantes, desexosa de acadar o botín que o río xeneroso lles legaba.


    A muller sorriu ao contemplar o afán da moza. Era este un oficio transmitido de nais a fillas e que ela mesma aprendera con dilixencia da súa nai. Cómpre lavar as areas para que a auga arrastre as partículas máis lixeiras en tanto que as máis pesadas quedan depositadas no fondo. Con sorte e con pericia caerá algunha pebida que despois o ourive transformará en fermosos adobíos cos que engalanarse.


    —Pronto farás os trece anos, filla —dixo con cariño Arausa—. Tempo xa de comezar a lucir as xoias que corresponden a unha mociña casadeira.


    As rapazas olláronse e deixaron escapar un riso pícaro.


    —Eu sei dun que estaría ben disposto a agasallarte —falou entre dentes Alda, aínda que o suficientemente alto para que todas a escoitasen.


    —Conta, conta —dixo Arausa moi interesada—, que quero saber quen vai ser o meu xenro. Esta miña filla non me di nada dos seus pretendentes.


    —Vaiche boa! —bromeou Cinnia—. Estas non abren a boca.


    —Eu creo que xa sei quen é —continuou Arausa—. E non me parece mal, abofé.


    —Madia leva! —riu Cinnia—. Non é mal rapaz, non. Se é o que eu penso...


    Navia sentiu que a cara lle fervía e abaixou a cabeza para agachar o rostro arroibado. Os cabelos da cor do trigo ocultaron o sorriso que perduraba nos seus beizos.


    —Poderei facer unha bonita fíbula para suxeitar a túnica —dixo cambiando de tema, mentres removía coa man nas areas.


    —Ou arracadas con filigranas para as orellas —engadiu Alda.


    —Prefiro un brazalete decorado con trísceles —retrucou Navia, pensando nunha fermosa peza para lucir nas festas que logo habían celebrar.


    Mentres falaban, as mulleres continuaban remexendo no leito das augas cristalinas na procura do metal precioso. De pronto Alda improvisou unha cantiga para acompañar o labor que tanta atención reclamaba. A súa voz soaba cristalina e arrastraba as sílabas seguindo a cadencia rítmica das areas que petaban contra a batea.


    Aureanas do Sil,


    lavade ben as areas


    para procurar o ouro


    que florece nas orelas.


    Navia ergueu os ollos e contemplou a faciana do sol pendurado nun ceo no que pairaban algunhas nubes. Entre as árbores da ribeira soaba un ledo rechouchío de paxaros. A rapaza púxose en pé e abandonou na beira os utensilios do traballo e, entre risas, meteuse no río. Segundo avanzaba, as augas xélidas ascendían e acariñábanlle as coxas. Notou que a pel se endurecía coma unha coiraza protectora. Ergueu os brazos, desprendeuse da túnica parda que a cubría e lanzouna ata a orela.


    —Vide probar a frescura das augas —suxeriu, acenando cos brazos.


    —Estás tola! Se está fría coma o mesmo xeo! —exclamou Alda, cun arrepío involuntario.


    —Está boa! O sangue latexa con máis brío.


    Alda achegouse correndo e as dúas amigas zarrapicáronse entre risas. A auga esvaráballes polos corpos espidos e debuxaba regatos que rodaban ata as nádegas e desaparecían atrapados na corrente. Os cabelos mollados esparexían pingas coma perlas de orballo.


    —Gocemos cos dons con que Deva1 nos agasalla —ría Navia.


    As areas do fondo facíanlles cóxegas nas plantas dos pés e os peixes continuaban lixeiros o camiño, esquivando o rozamento coa súa pel. Entón mergulláronse e nadaron coma anguías serpeantes baixo as augas.


    Arausa e Cinnia observaban as fillas desde a orela sen atreverse a participar daqueles xogos. O seu sorriso deixaba adiviñar un sentimento de nostalxia por outros tempos nos que tamén elas eran dúas rapaciñas novas, aínda non mulleres, mais tampouco xa nenas, e a despreocupación gobernaba as súas vidas.


    Cando por fin as rapazas saíron do río, correron pola beira ata que notaron que a pel se librara da humidade e cubríronse de novo coas túnicas. Entre tanto, as nais recolleron o cesto e as bateas, botaron ao ombreiro os rodos e comezaron a andar polo carreiro que ascendía ata o castro. A primavera avanzaba e as flores das queirogas tinguían dunha intensa cor morada as ladeiras da montaña.

    


    
      
        1 Deusa celta das augas

      

    

  


  
    II

    O castro de Ares


    No portalón da muralla topáronse co rabaño que regresaba do diario pastoreo. Os cans corrían arredor das cabras e das ovellas acosándoas con ladridos para que avanzasen. Detrás viñan Apilo, Tureno e Eburo, choutando alegres ao son da frauta que o primeiro tocaba.


    —Ben se ve que os teus fillos levan a música no sangue —comentoulle Arausa a Cinnia, sinalando o frautista—. Apilo é moi hábil co instrumento e Alda ten unha fermosa voz.


    —O avó transmitiulles desde ben nenos os seus coñecementos —recoñeceu cun sorriso triste. Poucas lúas había que enterraran a seu pai, o vello bardo Alucio, que compoñía os fermosos himnos que tanto lles gustaban—. Eu nunca tiven aptitudes, e por moito que meu pai se esforzou en aprenderme, tivo que acabar por resignarse e deixoume por imposible.


    —Os netos tomarán o relevo. Axiña teremos un novo bardo que entoe fermosas melodías.


    Os rapaces dirixiron cara á porta a manda, que avanzaba obediente, desexosa de descansar no cortello despois dunha xornada enteira no monte. Pola mañá ben cedo saíran do poboado, coma cada día desde o comezo da primavera. En canto se vían libres, os animais agatuñaban polas rochas na procura de carpazas, piornos e carqueixas. Mentres pastaban, eles entretíñanse en preparar redes para cazar paxaros, ou bailaban ao son da frauta acompañados co zunido das abellas e o ledo canto dos paxaros, ou adormecían á sombra dos castiñeiros que nesta altura lucían engalanados coas flores de neve das candeas. Non era o pastoreo un traballo fatigoso, pero tiñan que estar moi atentos para protexer o fato do ataque dos lobos e regresar con tantas cabezas como levaran. Delas dependía en gran parte o benestar da familia, pois producían carne, leite, pel e la, ademais do esterco necesario para o horto.


    Alda e Navia achegáronse aos rapaces para amosarlles a colleita da xornada.


    —Mirade canto ouro recollemos! —exclamaron, amosando orgullosas o cesto de vimbio.


    —A miña é a máis grande —presumiu Navia—. Xa veredes que fermoso brazalete lucirei na festa do solsticio.


    A Arausa non lle pasou inadvertida a expresión de arroubo coa que Tureno ollaba para a súa filla. “Estase facendo muller rapidamente”, pensou contemplando o fermoso rostro da rapaza. O cabelo dourado caía en ondas sobre os ombreiros e tiña uns fermosos ollos claros, da cor do ceo do verán.


    —Navia, toma isto que fixen para ti —dixo Tureno depositando na súa man un pequeno obxecto.


    A rapaza sorriu ao descubrir un tríscele, pacientemente labrado nun pau coa punta dun coitelo.


    —Gústache?


    —Moito! Encántame!


    —Podes furarlle unha tira de coiro e colgalo do pescozo —ex­plicoulle o rapaz que, evidentemente, pensara ben na utilidade do agasallo.


    Alda sorría con picardía e dáballe co cóbado a Eburo, que miraba alternativamente para a irmá e para o amigo. Da súa expresión parecía deducirse que tamén el acaba de descubrir unha nova Navia na que ata entón nunca reparara.


    Despois, traspasaron o portón e penetraron no recinto fortificado que se estendía cara ao sur polo lombo ascendente da montaña e remataba nunha parede rochosa, que caía verticalmente sobre o río. No bordo mesmo do precipicio erguíase unha torre, coma un vixía que enxergaba o val enteiro e os cumes circundantes. Desde alí partía a muralla percorrendo o perímetro todo do poboado.


    Os teitos de colmo das cabanas recollían os últimos raios do sol, xa esmorecidos na tardiña baixa. Algunhas mulleres elaboraban pezas de cerámica, outras rapaban as ovellas para obter a la coa que habían de tecer túnicas e roupas de abrigo para o inverno, as máis regresaban de sementar no horto as fabas e os chícharos. Por fortuna, a fauna era abundante nestas terras e, xunto coa pesca, proporcionaba alimento suficiente para acompañar as verduras e cereais que as mulleres cultivaban. Algúns homes batían nunha peza de ferro para fabricar coitelos e machados; outros, máis aló, construían colmeas con cortiza de sobreira para que as abellas elaborasen o delicioso mel con aroma de romeu. Só os máis pequechos, liberados aínda de traballos, pasaban o tempo algareando e corricando dun lado para outro. Cando non xogaban ás bólas, buscaban niños ou perseguían as pitas entre cacarexos, seguidos sempre polos cans, desexosos de compartir os seus enredos.


    Os pastores conduciron as cabras ao cortello e as mulleres camiñaron ata unha pequena praza rodeada por cabanas circulares de pedra e adobe, separadas entre si por estreitas calellas.


    Navia divisou a avoa sentada no banco diante da casa e correu cara a ela. A vella Moira, coas costas apoiadas na parede, estaba fiando á lene quentura do sol, que tan ben lle sentaba aos seus ósos cansos. Tiña a cara chea de engurras, mais os ollos, coma doas de améndoa, lucían coa mesma vitalidade dos anos mozos. A longa cabeleira branca, suxeitada na fronte cunha fita de coiro, caía nunha longa trenza sobre o lombo. Aos seus pés había un montón de la, que primeiro estendía en fiañas, para despois envolvelas no fuso e facelas bailar entre os seus dedos.


    —Mira, avoa, que pebida máis grande conseguín!


    —Ben grande, si —dixo a velliña, tomando na súa man o pelouro dourado—. O gran río sempre nos dá todo o que precisamos.


    —Voulla levar ao ourive para que me faga algo bonito.


    A vella volveu a vista ao labor e colocou o fuso ao redor da fusaiola, que tornou a danzar coma un bailarete.


    —E logo, hai algún guapo mozo ao que lle botaches o ollo? —preguntou.


    —Hai, hai... —respondeu coas meixelas arroibadas—. Tureno, xa sabes...


    —Tureno! Un bo mozo, xa cho creo.


    Moira sorriu. O sangue novo latexaba con brío nas veas da neta. Tamén ela, lembrou melancólica, vivira esa mesma sensación había moitos anos, tantos que xa perdera a conta. Viñeran despois os fillos, e máis tarde os netos, e pronto vería bisnetos correndo polas ruelas da aldea. Ou talvez xa non chegasen a tempo.


    A voz de Arausa reclamándoa liberou a rapaza das preguntas da avoa. Abriu a porta e entrou na cabana, onde a nai, en crequenas a carón da laxe do fogar, se dispoñía a acender o lume para preparar a cea. Logo chegarían Carisio e os fillos, que marcharan despois de xantar recoller leña para o lume e estrume para as cortes do gando.


    —Vai munguir a vaca —pediulle.


    Mentres a filla ía á corte, puxo o trespés sobre as chamas, colocou por riba o pote con auga e botoulle unha presada de castañas, un anaco de carne de porco e unha cebola partida á metade. Habían de vir esfameados, pensou, e comerían un boi enteiro se diante llelo puxese. Mais terían que conformarse coa calduda, un anaco de queixo curado e pan de landras, acompañado duns grolos de cervexa2.


    Armido, o máis cativo dos fillos, entrou correndo coa cara vermella e suorenta. Tras del veu o can Fusco e derrubouse nun recanto, coa lingua fóra e a cabeza deitada entre as patas, á espera dalgunha tallada que tamén chegaría para el.


    —Topamos cunha patrulla de soldados —informou Veroblo entrando precipitadamente na cabana.


    —Soldados? —na voz de Arausa era evidente o medo que esta palabra lle causaba.


    —Xinetes —precisou—. Andaban inspeccionando as areas na beira do río.


    —Estarán buscando ouro. Nas beiras do Sil haino a mancheas, ben o saben.


    —Nunca fartos se vexan! —replicou a avoa con carraxe, sentando a carón do lume—. A fame de ouro é a peor de todas.


    —Por onde pasan non deixan nin unha faragulla —queixouse Arausa—. Furan galerías coma os tobos dos coellos e esfarelan os montes coma se fosen de fariña.


    Carisio entrou e deitouse sobre o xergón de palla que cubría o catre. A luz das lapas chegaba apenas ata aquel recanto e ocultaba o seu rostro preocupado, mais as súas palabras expresaron ben o desacougo que o invadía desde ese encontro inesperado.


    —Xa veredes que pouco tardan en empezar a escaravellar nas nosas terras.


    Sacudiu a cabeza e calou para reter así as palabras que abrollaban por saír. Para que preocupar a familia anticipándolle o que temía?


    Sentaron arredor da lareira e puxéronse a cear. O fume ascendía e filtrábase entre as ramas e as pallas do tellado. Armido bebía da cunca o leite tépedo e recendente que tanto lle gustaba e limpaba coa lingua as larafuzas que bordeaban os seus beizos. Colleron cadansúa culler e foron comendo do pote mentres conversaban dos tempos antigos, aqueles que os avós escoitaran dos avós, cando eran aínda donos das terras que habitaban. Daquela levaban unha existencia apracible nos seus castros, en harmonía coa natureza, nutríndose da caza, da recolección de froitos, do cultivo dos campos e da pesca que fornecían en abundancia o pai Sil e os ríos máis pequenos. O ouro era para eles un ben prezado que empregaban para enfeitarse, para amosar o prestixio dos guerreiros ou como moeda de troco cos castros veciños. Os devanceiros exhibían orgullosos os fermosos abelorios de ouro decorados con trísceles e espirais. E foi así como descubriron aos ollos cobizosos dos estranxeiros o inmenso tesouro que a súa terra agochaba.


    A avoa Moira faloulles das vellas lendas que lle contaran os avós e que ela había de pasar aos netos. Narroulles, unha vez máis, a historia que ela máis amaba, aquela que falaba do monte Medulio3, no que os guerreiros loitaran contra a aguia imperial romana e, despois dun longo asedio, se suicidaran inxerindo os vermellos froitos dos teixos.


    —Denantes mortos ca escravos —concluíu.

    


    
      
        2 Segundo Plinio, esta bebida chamábase en Exipto Zyta, en Hispania celia ou ceria, e noutras provincias do imperio, cervexa (Zythum in Egypto, Celia, et Ceria in Hispania, Cervisia et plura genera in Gallia aliisque Provinciis). Estrabón denomina cervexa o zume extraído da cebada, e celia o extraído do trigo.

      


      
        3 A situación xeográfica deste monte mítico é incerta. Entre as varias localizacións propostas están o Monte Cido, nos montes do Courel, As Médulas, en León, Santa Tegra, etc.

